คลังเตรียมแก้กม.ใช้เงินสถาบันคุ้มครองเงินฝาก
“คลัง” เตรียมแก้กฎหมาย บีบแบงก์พาณิชย์นำส่งรายได้ค่าธรรมเนียม 1.5 หมื่นล้านบาท เข้าสถาบันคุ้มครองเงินฝาก ดึงอีก 3 หมื่นล้านบาทใช้คืนดอกเบี้ยกองทุนฟื้นฟูทั้งหมด
30 ธ.ค. 2554

“คลัง” เตรียมแก้กฎหมาย บีบแบงก์พาณิชย์นำส่งรายได้ค่าธรรมเนียม 1.5 หมื่นล้านบาท เข้าสถาบันคุ้มครองเงินฝาก ดึงอีก 3 หมื่นล้านบาทใช้คืนดอกเบี้ยกองทุนฟื้นฟูทั้งหมด
นายธีระชัย ภูวนาทนรานุบาล รมว.คลัง กล่าวว่า ขณะนี้ได้ข้อสรุปเบื้องต้นการหาเงินชำระดอกเบี้ยของกองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ) จำนวน 4.5 หมื่นล้านบาท คือ กระทรวงการคลังจะแก้กฎหมายสถาบันคุ้มครองเงินฝาก โดยจะนำเงินจากสถาบันคุ้มครองเงินฝากที่มีอยู่ 3 หมื่นล้านบาท มาชำระดอกเบี้ยกองทุนฟื้นฟูฯ ส่วนที่ขาดอีก 1.5 หมื่นล้านบาท จะแก้กฎหมายให้ธนาคารพาณิชย์นำส่งค่าธรรมเนียมให้กับสถาบันคุ้มครองเงินฝาก จากเดิมนำส่งเฉพาะ 0.4% ของเงินฝาก ซึ่งจะทำให้สถาบันคุ้มครองเงินฝากมีรายได้เพิ่มขึ้น และนำไปใช้ดอกเบี้ยกองทุนฟื้นฟู 4.5 หมื่นล้านบาทได้ครบ
ด้านนายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า สถาบันคุ้มครองเงินฝากอยู่ภายใต้การดูแลของกระทรวงการคลัง ซึ่งการจะส่งผลต่อความเชื่อมั่นของผู้ฝากหรือไม่นั้น ต้องไปถามกระทรวงการคลัง
นายประสาร กล่าวว่า ข้อสรุปเบื้องต้นในการหารือระหว่างกระทรวงการคลัง และธปท. วันนี้มี 3 ข้อ คือ 1. ธปท.ไม่ต้องพิมพ์ธนบัตรออกมาเพิ่ม 2. หารูปแบบที่ไม่เป็นภาระทางการคลัง และ3. ไม่กระทบกระเทือนต่อทุนสำรองเงินตรา โดยไม่เข้าไปยุ่งในทองคำของหลวงตามหาบัว